b'\n_START_ARTICLE_\nIMI Galil\n_START_SECTION_\nZgodovina\n_START_PARAGRAPH_\nPo \xc5\xa1estdnevni vojni se je izkazalo, da Izraelske obrambne sile potrebujejo novo enotno juri\xc5\xa1no pu\xc5\xa1ko, ki bi zamenjala belgijsko FN FAL na naboj 7,62x51 NATO, ki so jo takrat uporabljali. Med vojno se je namre\xc4\x8d izkazalo, da ta kaliber ni ustrezen za pu\xc5\xa1\xc4\x8davsko bojevanje in da je sama pu\xc5\xa1ka preokorna. Odlo\xc4\x8dili so se za zamenjavo oro\xc5\xbeja in hkrati tudi za drug kaliber - 5,56 mm._NEWLINE_Na izbor so se uvrstile M16, Heckler & Koch HK 33, Stoner-63, AK-47 in Galil. Na nate\xc4\x8daju je zmagal Galil, zaradi novih zahtev pa so morali obstoje\xc4\x8do pu\xc5\xa1ko izbolj\xc5\xa1ati, tako da je serijska proizvodnja stekla \xc5\xa1ele leta 1972. Galil je pri izdelavi novega oro\xc5\xbeja zdru\xc5\xbeil najbolj\xc5\xa1e lastnosti juri\xc5\xa1nih pu\xc5\xa1k M16 in AK-47 ter izdelal oro\xc5\xbeje, ki je bilo najprimernej\xc5\xa1e za specifi\xc4\x8dne pogoje, v katerih se bo uporabljalo._NEWLINE_Tako je Galil postal glavna juri\xc5\xa1na pu\xc5\xa1ka libanonske vojne leta 1982, toda v poznej\xc5\xa1ih 80. letih 20. stoletja se je izkazalo, da Galil ni ve\xc4\x8d primerno oro\xc5\xbeje, kar je prisililo Izrael, da je za\xc4\x8del z iskanjem nadomestila. Kljub temu je Galil danes \xc5\xa1e vedno zelo raz\xc5\xa1irjena juri\xc5\xa1na pu\xc5\xa1ka v uporabi.\n_START_SECTION_\nZasnova\n_START_PARAGRAPH_\nNatan\xc4\x8dni pregled mehanizma IMI Galila razka\xc5\xbee, da ima princip delovanja (odvod smodni\xc5\xa1kih plinov) popolnoma povzet po AK-47. Smodni\xc5\xa1ki plini so tako speljali skozi plinski valj na vrhu cevi, medtem ko je plinski bat pritrjen na nosilo zaklepa, ki je tudi identi\xc4\x8den tistemu iz AK-47._NEWLINE_Spro\xc5\xbeilni mehanizem so povzeli po pu\xc5\xa1ki M1 Garand. Tako ima dve zasko\xc4\x8dki in dvojno ukrivljeno kladivce. Ta sistem, v polavtomatskem streljanju, deluje na naslednjem principu: ob pritisku na spro\xc5\xbeilec, le-ta sprosti kladivce, ki nato udari po udarni igli. Igla nato udari po netilki naboja, kar spro\xc5\xbei v\xc5\xbeig smodni\xc5\xa1kega polnjenja, krogla pa pod pritiskom smodni\xc5\xa1kih plinov zapusti cev. Smodni\xc5\xa1ki plini hkrati potisnejo nosilo zaklepa nazaj in potisnejo kladivce navzdol. V spodnjem polo\xc5\xbeaju pomo\xc5\xbena zasko\xc4\x8dka zadr\xc5\xbei kladivce v napetem polo\xc5\xbeaju. Zaklep nato vzmet potisne naprej, pri \xc4\x8demer v cev vlo\xc5\xbei nov naboj iz okvirja. Pu\xc5\xa1ka je tako pripravljena za naslednji strel. Strelec mora zdaj naprej sprostiti spro\xc5\xbeilec in ga nato znova pritisniti, da se pomo\xc5\xbena zasko\xc4\x8dka odmakne sprosti kladivce, ki udari po naslednjem naboju._NEWLINE_Osnovna razli\xc4\x8dica ima strelske no\xc5\xbeice, ki olaj\xc5\xa1ajo obvladovanje oro\xc5\xbeja, ki izstreljuje mo\xc4\x8dne naboje, med streljanjem. Na kopi\xc5\xa1\xc4\x8dku je name\xc5\xa1\xc4\x8dena tudi ro\xc4\x8dica za no\xc5\xa1enje. Ro\xc4\x8dica zaklepa se nahaja na vrhu oro\xc5\xbeja/zaklepa. Osnovna razli\xc4\x8dica ima tudi skeletno, zlo\xc5\xbeljivo kopito, ki se prelomi na desno. Cev ima premer 22 mm in skrivalo plamena, ki hkrati omogo\xc4\x8da namestitev tromblonske mine._NEWLINE_Osnovni okvir ima kapaciteto 35 nabojev, obstaja pa tudi nabojnik za verigo 50 nabojev, ki je namenjen Galilu, v pu\xc5\xa1komitralje\xc5\xa1ki izvedbi._NEWLINE_Namerilni sistem je preprost, toda u\xc4\x8dinkovit. Na koncu plinskega valja se nahaja muha z branikom, na drugem koncu pa se nahaja nastavljiv merek. Ima mo\xc5\xbenost dvojne nastavitve dosega oro\xc5\xbeja: 0-300 in 300-600 m.'